KLASA: P-523/23

URBROJ: 711-02-01/05-2024-06

Zagreb, 11. srpnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa **(„Narodne** **novine“, broj 143/21. i 36/24., u daljnjem tekstu: ZSSI), u predmetu obveznice Nevenke Škoro, OIB: ………., direktorica trgovačkog društva Gradsko stambeno gospodarstvo Velika Gorica d.o.o. do 2. siječnja 2024.,** na 55. sjednici održanoj 11. srpnja 2024., donosi sljedeću

**ODLUKU**

1. **Propustom podnošenja imovinske kartice Povjerenstvu do 31. siječnja 2023. za 2022. godinu, obveznica Nevenka Škoro, direktorica trgovačkog društva Gradsko stambeno gospodarstvo Velika Gorica d.o.o. do 2. siječnja 2024., počinila je povredu članka 10. stavka 4. ZSSI-a.**
2. **Za povredu iz točke I. ove izreke, obveznici Nevenki Škoro izriče se opomena.**

Obrazloženje

Povjerenstvo je utvrdilo da obveznica Nevenka Škoro, direktorica trgovačkog društva Gradsko stambeno gospodarstvo Velika Gorica d.o.o. do 2. siječnja 2024., nije do 31. siječnja 2023. podnijela imovinsku karticu za 2022. godinu slijedom čega je protiv navedene obveznice otvoren predmet broj P-523/23 zbog moguće povrede odredbe ZSSI-a o podnošenju imovinske kartice.

U tijeku postupka izvršen je uvid u službenu bilješku od 8. prosinca 2023., Registar obveznika, Registar imovinskih kartica te očitovanje obveznice od 16. veljače 2024.

Povjerenstvo je odlukom od 31. siječnja 2024. u odnosu na obveznicu Nevenku Škoro, direktorica trgovačkog društva Gradsko stambeno gospodarstvo Velika Gorica d.o.o. do 2. siječnja 2024., utvrdilo postojanje pretpostavki za pokretanje postupka vezano za moguću povredu odredbe članka 10. stavka 4. ZSSI-a kojom je propisano da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je obveznicu dopisom od 31. siječnja 2024. KLASA: Pp-523/23, URBROJ: 711-02-01/05-2024-3, obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznica je navedenu obavijest prema zaprimljenoj dostavnici zaprimila 12. veljače 2024. te se na utvrđenja iste očitovala dopisom koji je u Povjerenstvu zaprimljen 16. veljače 2024., a u kojem je navela da je imovinsku karticu za 2022. godinu doista dostavila sa zakašnjenjem te obrazlaže da je rok propustila jer je čekala da Središnji registar osiguranika – (REGOS) riješi o podnesenom Zahtjevu za obustavu postupka radi priznavanja prava na obiteljsku mirovinu od 12. siječnja 2023., kako bi joj se mogla isplatiti naslijeđena sredstva koja bi potom uključila u imovinsku karticu, no po istom zahtjevu još nije riješeno.

Uvidom u Registar obveznika koji vodi i ustrojava Povjerenstvo utvrđeno je da je Nevenka Škoro do 2. siječnja 2024. obnašala dužnost direktorice trgovačkog društva Gradsko stambeno gospodarstvo Velika Gorica d.o.o. kojemu je jedini član Grad Velika Gorica.

S obzirom na navedeno, a sukladno članku 3. stavku 1. točki 40. ZSSI-a, Nevenka Škoro u obvezi je postupati sukladno odredbama ZSSI-a kao obveznica u smislu istoga Zakona.

Uvidom u Registar imovinskih kartica Povjerenstvo je utvrdilo da obveznica nije do 31. siječnja 2023. podnijela imovinsku karticu za 2022. godinu već je istu podnijela 12. veljače 2024.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je obveznica Nevenka Škoro, direktorica trgovačkog društva Gradsko stambeno gospodarstvo Velika Gorica d.o.o. do 2. siječnja 2024., propustila podnijeti imovinsku karticu Povjerenstvu do 31. siječnja 2023. za 2022. godinu, već je istu podnijela 12. veljače 2024., a kojim propustom je povrijedila odredbu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. da se ne radi o obveznici koja po prvi put podnosi imovinsku karticu, ali niti o obveznici protiv koje je Povjerenstvo ranije donijelo odluku kojom bi bila utvrđena povreda odredbi ZSSI-a, a posebice imajući u vidu da je obveznica nakon pokretanja postupka dostavila predmetnu imovinsku karticu, Povjerenstvo je utvrdilo primjerenim obveznici za povredu odredbe članka 10. stavka 4. ZSSI-a izreći sankciju iz članka 49. ZSSI-a, opomenu.

Sukladno svemu navedenom, Povjerenstvo je donijelo odluku kao pod točkama I. i II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Nevenka Škoro, osobnom dostavom

2. Objava na mrežnim stranicama Povjerenstva nakon uredne dostave obveznici

3. Pismohrana